CELEX: 32020D0490
Language: et
Date: 2020-04-02 00:00:00
Title: Nõukogu otsus (ÜVJP) 2020/490, 2. aprill 2020, millega muudetakse otsust 2014/932/ÜVJP piiravate meetmete kohta seoses olukorraga Jeemenis

3.4.2020   
               
               
                  ET
               
               
                  Euroopa Liidu Teataja
               
               
                  L 105/7
               
            
         NÕUKOGU OTSUS (ÜVJP) 2020/490,
         2. aprill 2020,
         millega muudetakse otsust 2014/932/ÜVJP piiravate meetmete kohta seoses olukorraga Jeemenis
         EUROOPA LIIDU NÕUKOGU,
         võttes arvesse Euroopa Liidu lepingut, eriti selle artiklit 29,
         võttes arvesse liidu välisasjade ja julgeolekupoliitika kõrge esindaja ettepanekut
         ning arvestades järgmist:
         
                     (1)
                  
                  
                     Nõukogu võttis 18. detsembril 2014 vastu otsuse 2014/932/ÜVJP (1) piiravate meetmete kohta seoses olukorraga Jeemenis.
                  
               
                     (2)
                  
                  
                     ÜRO Julgeolekunõukogu võttis 25. veebruaril 2020 vastu resolutsiooni 2511 (2020), milles väljendati muret jätkuvate poliitiliste, julgeolekualaste, majanduslike ja humanitaarprobleemide üle Jeemenis ning kinnitati taas oma üleskutset kõigile Jeemeni osapooltele lahendada oma erimeelsused dialoogi ja konsulteerimise teel.
                  
               
                     (3)
                  
                  
                     ÜRO Julgeolekunõukogu resolutsioonis 2511 (2020) toonitatakse humanitaarabi osutamise hõlbustamise olulisust ning sätestatakse, et ÜRO Julgeolekunõukogu resolutsiooni 2140 (2014) punkti 19 kohaselt loodud komitee võib üksikjuhtumipõhiselt teha mis tahes tegevuse puhul erandi ÜRO Julgeolekunõukogu resolutsiooni 2140 (2014) ja ÜRO Julgeolekunõukogu resolutsiooni 2216 (2015) sanktsioonimeetmete kohaldamisest, kui komitee otsustab, et selline erand on vajalik ÜRO ja muude humanitaarorganisatsioonide töö hõlbustamiseks Jeemenis või mis tahes muul eesmärgil, mis on kooskõlas kõnealuste resolutsioonide eesmärkidega.
                  
               
                     (4)
                  
                  
                     ÜRO Julgeolekunõukogu resolutsioonis 2511 (2020) kinnitatakse ka seda, et seksuaalvägivalla kasutamine relvakonfliktis või laste värbamine või kasutamine relvakonfliktis rahvusvahelist õigust rikkudes võib endast kujutada ÜRO Julgeolekunõukogu resolutsiooni 2140 (2014) punkti 18 alapunkti c kohast tegevust ja seeläbi sanktsioneeritavat tegevust, mis hõlmab osalemist sellises tegevuses või sellise tegevuse toetamist, mis ohustab Jeemenis rahu, julgeolekut või stabiilsust, nagu on kirjeldatud kõnealuse resolutsiooni punktis 17.
                  
               
                     (5)
                  
                  
                     Käesoleva otsusega ette nähtud teatavate meetmete rakendamiseks on vaja täiendavaid liidu meetmeid.
                  
               
                     (6)
                  
                  
                     Otsust 2014/932/ÜVJP tuleks seetõttu vastavalt muuta,
                  
               ON VASTU VÕTNUD KÄESOLEVA OTSUSE:
         
            Artikkel 1
            Otsust 2014/932/ÜVJP muudetakse järgmiselt.
            
                        1)
                     
                     
                        Artikli 2a lõike 1 punkt c asendatakse järgmisega:
                        
                                    „c)
                                 
                                 
                                    Jeemenis selliste tegevuste kavandamine, juhtimine või toimepanemine, millega rikutakse kas rahvusvahelisi inimõigusi käsitlevaid õigusakte või rahvusvahelist humanitaarõigust või mis kujutavad endast inimõiguste rikkumist, sealhulgas seksuaalvägivalla kasutamine relvakonfliktis või laste värbamine või kasutamine relvakonfliktis rahvusvahelist õigust rikkudes või“;
                                 
                              
                  
                        2)
                     
                     
                        artikli 2b lõike 1 punkt c asendatakse järgmisega:
                        
                                    „c)
                                 
                                 
                                    Jeemenis selliste tegevuste kavandamine, juhtimine või toimepanemine, millega rikutakse kas rahvusvahelisi inimõigusi käsitlevaid õigusakte või rahvusvahelist humanitaarõigust või mis kujutavad endast inimõiguste rikkumist, sealhulgas seksuaalvägivalla kasutamine relvakonfliktis või laste värbamine või kasutamine relvakonfliktis rahvusvahelist õigust rikkudes või“;
                                 
                              
                  
                        3)
                     
                     
                        lisatakse järgmine artikkel:
                        
                           „Artikkel 6a
                           Erandina ÜRO Julgeolekunõukogu resolutsiooniga 2140 (2014) ja ÜRO Julgeolekunõukogu resolutsiooniga 2216 (2015) kehtestatud meetmetest ja eeldusel, et sanktsioonide komitee on üksikjuhtumipõhiselt otsustanud, et erandi tegemine on vajalik ÜRO ja muude humanitaarorganisatsioonide töö hõlbustamiseks Jeemenis või mis tahes muul eesmärgil, mis on kooskõlas kõnealuste resolutsioonide eesmärkidega, annab liikmesriigi pädev asutus vajaliku loa.“
                        
                     
                  
         
            Artikkel 2
            Käesolev otsus jõustub järgmisel päeval pärast selle avaldamist Euroopa Liidu Teatajas.
         
         
            Brüssel, 2. aprill 2020
            
               
                  Nõukogu nimel
               
               
                  eesistuja
               
               A. METELKO-ZGOMBIĆ
            
         
         
            (1)  Nõukogu 18. detsembri 2014. aasta otsus 2014/932/ÜVJP piiravate meetmete kohta seoses olukorraga Jeemenis (ELT L 365, 19.12.2014, lk 147).